
Бүген Татарстан Республикасы Президенты Рөстәм Миңнеханов Татарстан Республикасы Төзелеш, архитектура һәм ТКХ министрлыгының йомгаклау коллегиясендә катнашты. Анда шулай ук Россия Федерациясе Төзелеш һәм ТКХ министры урынбасары Максим Егоров, Татарстан Республикасы төзелеш, архитектура һәм ТКХ министры Фәрит Хәнифов һәм башкалар да катнашты.

Рөстәм Миңнеханов чыгышында билгеләп үткәнчә, быел Татарстаннан берьюлы ике кеше Россия Федерациясе Хөкүмәтенең яңа составына керде - Марат Хөснуллин һәм Ирек Фәйзуллин. «Бу ил күләмендә таләп ителгән югары профессиональ дәрәҗә һәм тәҗрибә турында сөйли», - диде Татарстан Президенты.

Ул ассызыклаганча, төзелеш комплексына бәйле мәсьәләләр атна саен республика киңәшмәсендә карала. «Әгәр барлык илкүләм проектларны һәм Россия Федерациясе Президентаының Федераль Собраниегә юлламасын алсак, министрлыклар эшенең иң катлаулы өлеше – объектлар төзү. Шуңа күрә Төзелеш министрлыгы – бу бурычларны хәл итүдә үзәк ведомство», - диде ТР Президенты.

Рөстәм Миңнеханов белдергәнчә, Татарстанда тормыш сыйфатын яхшыртуга юнәлгән республика программаларын гамәлгә ашыру дәвам итә. Быел программалар саны 50гә җитте. Бу максатларга 48 млрд сум җибәрү планлаштырыла.

Яңа зур программалар арасында Татарстан Республикасы Президенты «Безнең ишегалды» республика программасын атады, аның кысаларында 3 ел эчендә 7 меңләп ишегалды территориясе ремонтланачак. «Без бүген бу темага бөтенләй башкача карый башладык. Без яңа компетенцияләр үзләштерәбез, бу эшкә яңа алымнар кертерлек яшь талантларга таяначакбыз. Әлбәттә, шул йортларда яшәүче кешеләр фикерен дә исәпкә алырга кирәк. «Безнең ишегалды» республика программасы гражданнарыбызның тормыш сыйфатын яхшыртуга юнәлүне аңларга кирәк. Һәм барлык бу бурычлар республикада формалаштырылган куәтле төзелеш комплексы өстенә төшә», - диде Рөстәм Миңнеханов.

Ул билгеләп үткәнчә, республикада проект институтларын, тармак өчен белгечләрен әзерләүче югары мәктәпне саклап калып булды, юнәлешле мәгариф учреждениеләренең матди-техник базасын ныгыту да мөмкин булды.

Торак-коммуналь өлкәгә килгәндә исә, Рөстәм Миңнеханов белдергәнчә, монда челтәрләрнең тузуына, җылылык белән тәэмин итү һәм чистарту корылмаларын яңартуга бәйле проблемалар бар. «Безнең структураларның бердәм эше һәм федераль үзәкенең ярдәме белән без төзелеш һәм ТКХ тармагындагы мәсьәләләрне хәл итә алырбыз, дип уйлыйм», - диде ул.

Рөстәм Миңнеханов каты көнкүреш калдыкларын ликвидацияләү һәм калдыкларны термик зарарсызландыру заводы проекты мәсьәләләренә аерым тукталды. «Безнең Казан чүплеге түбәсеннән тулган. Бүген кайбер экоактивистлар яңа комплекс төзүгә каршы чыгалар, бу мәсьәләне конструктив яктан карарга кирәк. Әлбәттә, сортировка эшен үстерергә кирәк, әмма бу барлык проблемаларны да хәл итмәячәк. Шуңа күрә бу мәсьәлә буенча халык белән очрашып сөйләшергә һәм аларга проект турында төгәл мәгълүмат бирергә кирәк», - диде ТР Президенты.
Рөстәм Миңнеханов: Илкүләм проектларда билгеләнгән бурычларны хәл иткәндә үзәк урынны төзелеш комплексы алып тора